والي جهة فاس مكناس، سعيد زنيبر، البارح الثلاثاء اهضر فالاجتماع الذي ترأسه لهجة شديدة وصريحة، خاطب فيها المهنيين وأصحاب المقاهي والمطاعم مختلف الوحدات الاقتصادية بالمدينة باش يلتزمو التدابير والإجراءات الاحترازية لمواجهة تفشي “كورونا” لكن هاد الفئة ممسوقينش كاع. والوالي زنيبر خلال اجتماع للجنة اليقظة اهضر بلغة واضحة مع رجال السلطة والمهنيين اللّي كانو حاضرين، قال ليهوم بالحرف: “راه اللّي ملتزمش معانا غادي نسدو ليه، وهادشي مافيهش التساهل بشكل نهائي”. تعليمات الوالي بان أن كُولشي ممسوقش ليها كاع. وكما رصدت عدسة كاميرا “كود” صباح اليوم الأربعاء مختلف المقاهي خدامين دون احترام التدابير والإجراءات التي فرضتها السلطات المختصة، ومن بينهم وضع الكمامات الطبية واحترام مسافة الآمان والتباعد الجسدي. وعاينت “كود” مختلف المقاهي المتواجدة فوق النفوذ الترابي لمقاطعة أكدال خدامة بلا هاد الإجراءات بنسبة تجاوزت 90 في المائة، شأنه شأن مقاهي تقع فوق النفوذ الترابي مقاطعات زواغة وسهب الورد والمرينيين وفاس المدينة وسايس. يعني لمدينة كولها المقاهي ديالها خدامة بلا كمامات. الزبناء كالسين بلا كمامات وهادشي خطير بزاف. الوالي البارح أكد أن كل باشا دار لجنة خاصة بيه، مؤكدا أن هاد اللجن بدات خدمتها البارح باش ترصد أي محل ممحترمش الإجراءات. دبا كولشي مابغاش يلتزم. نشوفو الكرة عن السلطة. نشوفو شنو غادي تدير معا هاد المحلات وكيفاش غادي تتعامل مع المقاهي اللّي فيها زبناء كالسين بلا كمامات. قضية أخرى لمقدمين راهوم عافين هادشي. خاص شي جهة تشوف هادشي بعينها بلا متخبر لمقدمين. 
صحاب القهاوي ففاس مامسوقينش: البارح الوالي زنيبر قال أن المقاهي اللّي فيها الناس بلا كمامات غادي تسد واليوم صبح كولشي بلا بها وها الدليل – تصاور